**Valgudtalelse til valg til bestyrelse på ODMs generalforsamling d. 21. april 2022**

Søren Bak-Jensen, cand. mag., ph.d.

Direktør, Arbejdermuseet

Danske museer har brug for en stærk, samlet stemme i dialogen med politikere. Og for et bredt fagligt forum for udviklingen af museernes tilbud og opgavevaretagelse. Det er derfor, at der er brug for ODM.

Især i forhold til den politiske interessevaretagelse er museerne dog udfordret af ny skillelinjer i museumslandskabet. Der er flere og flere museer, der søger over i andre fællesskaber for at finde styrke til at forbedre de forhold, der betyder mest for deres type af museum. Det er en udvikling, der kan være nødvendig for den enkelte institution. Men den risikerer at svække den samlede museale stemme.

Jeg ser det som den vigtigste udfordring for ODM i de kommende år at udvikle en tilgang til politisk interessevaretagelse, der tydeligt tager udgangspunkt i at nye skillelinjer i museumslandskabet, også medfører behov for at fremme nye synspunkter. Danske museer har mange sammenfaldende interesser, og dem skal ODM fremme. Men det kan kun ske med styrke hvis ODM også lykkes med at tage vare på de vigtigste forskelle. Hele tiden med blik for, at det er borgernes mulighed for at tage del i museumsoplevelser af høj kvalitet, der er målsætningen.

Den udfordring vil jeg gerne bidrage til at løse. Min erfaring fra museumsverdenen, et bredt netværk i branchen, løbende politiske interessevaretagelse samt ledelses- og bestyrelseserfaring er mine stærkeste kvalifikationer. Og mit engagement i museerne er min største drivkraft. Derfor stiller jeg mig til rådighed for ODMs bestyrelse.